Ehdotus neuvoston päätökseksi monivuotisesta ohjelmasta uusiutuvien energialähteiden käytön edistämiseksi yhteisössä (Altener II) /* KOM/97/0087 lopull. - SYN 97/0106 */



Virallinen lehti nro C 192 , 24/06/1997 s. 0016



Ehdotus neuvoston päätökseksi monivuotisesta ohjelmasta uusiutuvien energialähteiden käytön edistämiseksi yhteisössä (ALTENER II) (97/C 192/07) (ETA:n kannalta merkityksellinen teksti) KOM(97) 87 lopull. - 97/0106(SYN) (Komission esittämä 22 päivänä toukokuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 s artiklan 1 kohdan, ottaa huomioon komission ehdotuksen, ottaa huomioon talous- ja sosiaalikomitean lausunnon, ottaa huomioon alueiden komitean lausunnon, noudattaa Euroopan yhteisön perustamissopimuksen 189 c artiklassa määrättyä menettelyä Euroopan parlamentin kanssa yhdessä toimien, sekä katsoo seuraavaa: 1. Perustamissopimuksen 130 r artiklan mukaan yhteisön toimien yhtenä tavoitteena on varmistaa luonnonvarojen harkittu ja järkevä käyttö. 2. Perustamissopimuksen 129 artiklan mukaan terveyden suojelua koskevat vaatimukset kuuluvat osana yhteisön muuhun politiikkaan; ALTENER-ohjelmat edistävät osaltaan terveyden suojelua. 3. Neuvosto ilmoitti 29 päivänä lokakuuta 1990 pitämässään kokouksessa, että sen tavoitteena on CO2-päästöjen vakauttaminen koko yhteisössä vuoden 1990 tasolle vuoteen 2000 mennessä. 4. Neuvoston päätöksellä 93/389/ETY (1) perustettiin CO2-päästöjen ja muiden kasvihuonekaasupäästöjen valvontajärjestelmä. 5. Yhteisön energian kulutuksesta aiheutuvat CO2-päästöt lisääntyvät normaalin talouskasvun vallitessa todennäköisesti noin 3 prosenttia vuosina 1995-2000; siksi on olennaisen tärkeää ottaa käyttöön lisätoimenpiteitä. 6. Neuvosto totesi 25-26 päivänä kesäkuuta 1996 pitämässään kokouksessa, että ilmastonmuutoksia käsittelevän hallitusten välisen paneelin (IPCC) toisessa arviointikertomuksessa, joka liittyy Berliinin mandaatin mukaisen pöytäkirjan aikaansaamiseksi käytäviin neuvotteluihin, katsotaan valtaosan todisteista viittaavan siihen, että ihmisen toiminta vaikuttaa selvästi maailmanlaajuiseen ilmastonmuutokseen; samalla neuvosto korosti tarvetta ryhtyä pikaisiin ja mahdollisimman laajoihin toimiin ja totesi, että käytettävissä on merkittäviä mahdollisuuksia ennalta ehkäiseviin toimiin; lisäksi neuvosto pyysi komissiota yksilöimään, minkälaisiin toimiin on ryhdyttävä yhteisön tasolla. 7. Komissio esitti 11 päivänä tammikuuta 1995 antamassaan vihreässä kirjassa (2) ja 13 päivänä joulukuuta 1995 antamassaan valkoisessa kirjassa (3) Euroopan parlamentille ja neuvostolle näkemyksensä yhteisön tulevasta energiapolitiikasta sekä uusiutuvien energialähteiden asemasta. 8. Euroopan parlamentti kehotti 4 päivänä heinäkuuta 1996 hyväksymässään päätöslauselmassa (4) komissiota toteuttamaan yhteisön toimintasuunnitelman uusiutuvien energialähteiden käytön edistämiseksi. 9. Komissio käynnisti 20 päivänä marraskuuta 1996 antamallaan vihreällä kirjalla (5) Tulevaisuuden energia: uusiutuvat energialähteet - yhteisön strategiaa koskeva vihreä kirja uusiutuvia energialähteitä koskevan yhteisön strategian ja toiminta-suunnitelman kehittämisen ja jatkototeutuksen. 10. Euroopan parlamentti kehotti 14 päivänä marraskuuta 1996 hyväksymässään päätöslauselmassa (6) komission valkoisesta kirjasta Euroopan unionin energia-politiikka komissiota luomaan rahoitusohjelman, jonka tarkoituksena on edistää kestävää energiankäyttöä. 11. Perustamissopimuksen 130 a artiklan mukaan yhteisö kehittää ja harjoittaa toimintaansa taloudellisen ja sosiaalisen yhteenkuuluvuuden lujittamiseksi ja pyrkii erityisesti vähentämään eri alueiden välisiä kehityseroja sekä muita heikommassa asemassa olevien alueiden jälkeenjääneisyyttä; tämä toiminta kattaa muun muassa energia-alan. 12. Neuvosto hyväksyi päätöksellä 93/500/ETY (7) yhteisön ohjelman uusiutuvien energialähteiden käytön edistämisestä yhteisössä (ALTENER), jonka tavoitteena on vähentää CO2-päästöjä kasvattamalla uusiutuvien energialähteiden markkinaosuutta sekä niiden osuutta yhteisön primaarienergian kokonaistuotannosta; mainittu ohjelma päättyy 31 päivänä joulukuuta 1997. 13. Yhteisö on todennut, että ALTENER-ohjelma on tärkeä osa yhteisön strategiaa, jonka tavoitteena on CO2-päästöjen vähentäminen. 14. Euroopan parlamentin ja neuvoston päätöksellä N:o 1110/94/EY (8), sellaisena kuin se on muutettuna päätöksellä 616/96 (9), perustettiin neljäs puiteohjelma tutkimusta, teknologista kehittämistä ja esittelyä koskevien toimien osalta; uusiutuvien energialähteiden alaa koskeva politiikka on tärkeä väline puiteohjelmassa kehitettävien uusien energiateknologioiden käyttämistä ja edistämistä silmällä pitäen; ALTENER II-ohjelma on tätä ohjelmaa täydentävä väline. 15. Uusiutuvien energialähteiden käytön lisääntyminen vaikuttaa myönteisesti sekä ympäristöön että energian saannin varmuuteen; tiivis kansainvälinen yhteistyö on suotavaa, jotta saavutettaisiin parhaat mahdolliset tulokset. 16. Tehostettu ALTENER II -ohjelma on olennaisen tärkeä väline uusiutuviin energialähteisiin liittyvien mahdollisuuksien kehittämisessä. 17. Ohjelman toteutuksen tulisi tapahtua kiinteässä yhteistyössä niiden yhteisön muiden toimien ja ohjelmien kanssa, jotka liittyvät uusiutuvien energialähteiden käytön edistämiseen. 18. On poliittisesti ja taloudellisesti suotavaa avata ALTENER II -ohjelma Keski- ja Itä-Euroopan assosioituneille maille Kööpenhaminassa 21 ja 22 päivänä kesäkuuta 1993 kokoontuneen Eurooppa-neuvoston päätelmien mukaisesti ja siten kuin toukokuussa 1994 annetussa asiaa koskevassa komission tiedonannossa neuvostolle on esitetty sekä Kyprokselle, ON TEHNYT TÄMÄN PÄÄTÖKSEN: 1 artikla 1. Perustetaan viisivuotinen, toimenpiteitä ja toimia sisältävä ALTENER II -niminen ohjelma, jäljempänä "ohjelma", uusiutuvien energialähteiden käytön edistämiseksi yhteisössä. Tämän ohjelman tavoitteena on: a) auttaa luomaan tarvittavat edellytykset uusiutuvia energialähteitä koskevan yhteisön toimintasuunnitelman toteuttamiselle, erityisesti lainsäädännölliset, sosioekonomiset ja hallinnolliset edellytykset; b) edistää yksityisiä ja julkisia investointeja uusiutuvista energialähteistä saatavan energian tuotantoon ja käyttöön. Nämä kaksi tavoitetta edistävät osaltaan seuraavien yhteisön yleisten tavoitteiden saavuttamista: CO2-päästöjen vähentäminen, uusiutuvien energialähteiden osuuden kasvattaminen energiataseessa, energia-alan tuontiriippuvuuden vähentäminen, energian saannin varmuus, taloudellinen kehitys, taloudellinen ja sosiaalinen yhteenkuuluvuus sekä alueellinen ja paikallinen kehitys. 2. Ohjelman perusteella myönnetään yhteisön rahoitustukea toimille, joilla pyritään täyttämään 1 kohdan tavoitteet. 3. Vuotuiset määrärahat ohjelman toteuttamista varten hyväksyy rahoituskehyksiin asettamien rajojen mukaisesti budjettivallan käyttäjä. 2 artikla 1. Ohjelman perusteella rahoitetaan seuraavia uusiutuviin energialähteisiin liittyviä toimia ja toimenpiteitä: a) tutkimukset ja muut toimet, joiden tarkoituksena on toteuttaa ja täydentää yhteisön toimenpiteitä uusiutuviin energialähteisiin liittyvien mahdollisuuksien kehittämiseksi. Näihin kuuluu alakohtaisten strategioiden ja markkina-strategioiden kehittäminen, normien ja standardien määritteleminen, yhteis-hankinnat sekä uusiutuvien energialähteiden markkinaosuuden kannalta suotuisampien lainsäädännöllisten, sosioekonomisten ja hallinnollisten edellytysten analysointi ja tarvittavan lainsäädännön valmistelu; b) kokeilutoimet, joiden tavoitteena on luoda tai laajentaa infrastruktuureja ja välineitä uusiutuvien energialähteiden kehittämistä varten; nämä kokeilutoimet liittyvät: - paikallis- ja aluesuunnitteluun, - suunnittelussa ja arvioinnissa tarvittaviin välineisiin, - uusiin rahoitus- ja markkinavälineisiin, - tiedotukseen, - opetukseen ja koulutukseen; c) komission ehdottamat toimenpiteet, joilla edistetään kokemusten ja taitotiedon vaihtoa tavoitteena parantaa kansainvälisten, yhteisönlaajuisten, kansallisten, alueellisten ja paikallisten toimien yhteensovittamista; keskitetyn järjestelmän luominen uusiutuvia energialähteitä koskevan tiedon ja taitotiedon keräämistä, suhteellisen tärkeyden määrittämistä ja levittämistä varten; d) muiden kuin komission ehdottamat toimenpiteet, joilla edistetään kokemusten ja taitotiedon vaihtoa; e) kohdennetut toimet, joilla helpotetaan uusiutuvien energialähteiden markkina-osuuden kasvua ja edistetään investointeja avustamalla toteutushankkeiden valmistelua ja esittelyä. f) toimet, joiden tarkoituksena on: - seurata uusiutuvien energialähteiden kehittämistä koskevan yhteisön strategian ja toimintasuunnitelman toteuttamista; - tukea toimintasuunnitelman toteuttamiseksi tehtyjä aloitteita erityisesti siten, että pyritään parantamaan toimien, mukaan lukien kaikki yhteisön rahoittama toiminta, yhteensovittamista ja tehostamaan niiden yhteisvaikutusta; - seurata yhteisön ja sen jäsenvaltioiden edistymistä uusiutuvien energialähteiden kehittämisessä; - arvioida ohjelman perusteella toteutettujen toimenpiteiden vaikutusta ja kustannustehokkuutta. Tässä arvioinnissa otetaan huomioon myös ympäristökysymykset ja sosiaaliset näkökohdat. 2. Edellä 1 kohdan c alakohdassa tarkoitettujen kohdennettujen toimien tavoitteena on helpottaa ja vauhdittaa investointeja uuteen toimintakapasiteettiin, jolla tuotetaan energiaa uusiutuvista energialähteistä; tämä tapahtuu antamalla rahoitustukea, jolla vähennetään uusiutuvia energialähteitä hyödyntävien hankkeiden oheiskustannuksia ja palveluista koituvia kustannuksia ja poistetaan näin ei-teknisiä esteitä. Näillä toimilla avustetaan muun muassa asiantuntevan neuvonnan hankkimisessa, markkinanäkymien analysoinnissa, hankkeiden toteutuspaikan valinnassa, rakennus- ja toimilupien haussa, rahoitussuunnitelman laatimisessa, tarjouspyyntöjen valmistelussa, käyttöhenkilökunnan koulutuksessa, laitoksen käyttöönotossa jne. Kohdennetut toimet koskevat seuraavilla aloilla toteutettavia hankkeita: - biomassa, mukaan lukien energiantuotantoon soveltuvat viljeylajikkeet, polttopuu, maa- ja metsätalouden jätteet, yhdyskuntajätteet, nestemäiset biopolttoaineet ja biokaasu, - aurinkolämpö- ja auringon fotoenergiajärjestelmät, - rakennusten passiiviset ja aktiiviset aurinkoenergiajärjestelmät, - pienen mittakaavan (< 10 MW) vesivoimahankkeet, - tuulienergia, - geoterminen energia; 3 artikla 1. Kaikista 2 artiklan 1 kohdan a, c ja f alakohdassa tarkoitettuihin toimiin ja toimenpiteisiin liittyvistä kustannuksista vastaa yhteisö. 2. Tämän ohjelman mukainen osuus 2 artiklan 1 kohdan b ja d alakohdassa tarkoitettujen toimien ja toimenpiteiden rahoituksesta saa olla enintään 50 prosenttia näiden kokonaiskustannuksista; jäljelle jäävä osuus rahoitetaan joko julkisista tai yksityisistä lähteistä tai näiden kahden yhdistelmistä. 3. Tämän ohjelman mukainen osuus 2 artiklan 1 kohdan e alakohdassa tarkoitettujen toimien ja toimenpiteiden rahoituksesta vahvistetaan vuosittain kunkin kohdennetun toimen osalta 4 artiklan 2 kohdan mukaisesti. 4 artikla 1. Ohjelman toteuttamisesta vastaa komissio. 2. Edellä 2 artiklan 1 kohdassa tarkoitettujen toimien ja toimenpiteiden rahoittamiseen sovellettavat ehdot ja suuntaviivat määritellään vuosittain ottaen huomioon: a) painopistealueet, jotka yhteisö ja jäsenvaltiot määrittävät uusiutuvien energialähteiden käytön edistämistä koskevissa ohjelmissaan, b) tekijät, jotka liittyvät uusiutuvien energialähteiden kannattavuuteen ja kehitysmahdollisuuksiin sekä niiden työlisyys- ja ympäristövaikutuksiin, erityisesti CO2-päästöjen vähentämiseen, c) edellä 2 artiklan 1 kohdan e alakohdassa tarkoitettujen toimien osalta avustamisen suhteelliset kustannukset, todennäköisesti aikaansaatavan tuotantokapasiteetin määrä sekä useammille kuin yhdelle alueelle ja/tai valtiolle koituvat hyödyt, d) perustamissopimuksen 92 artiklan periaatteet sekä ympäristönsuojeluun myönnettäviä valtion tukia koskevat yhteisön suuntaviivat. Komissiota avustaa näiden ehtojen ja suuntaviivojen määrittelemisessä 5 artiklassa tarkoitettu komitea. 5 artikla Komissiota avustaa neuvoa-antava komitea, joka muodostuu jäsenvaltioiden edustajista ja jonka puheenjohtajana on komission edustaja. Komission edustaja tekee komitealle ehdotuksen tarvittavista toimenpiteistä. Komitea antaa, tavittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon. 6 artikla 1. Komissio esittää ohjelman toisen vuoden aikana Euroopan parlamentille, neuvostolle, talous- ja sosiaalikomitealle ja alueiden komitealle kertomuksen toimenpiteistä, joita on toteutettu uusiutuvien energialähteiden käytön edistämiseksi yhteisön tasolla ja jäsenvaltioissa erityisesti 1 artiklassa asetetut tavoitteet huomioon ottaen. Tähän kertomukseen liitetään ehdotukset ohjelmaan tehtävistä tarkistuksista jotka mahdollisesti ovat tarpeen näiden tulosten perusteella. 2. Komissio arvioi ohjelman päättyessä tämän päätöksen soveltamisesta saadut tulokset sekä kansallisten ja yhteisön toimien yhdenmukaisuuden. Se laatii asiasta kertomuksen Euroopan parlamentille, neuvostolle, talous- ja sosiaalikomitealle ja alueiden komitealle. 7 artikla Keski- ja Itä-Euroopan assosioituneet maat voivat osallistua ohjelmaan niiden yhteisön ohjelmiin osallistumista koskevien edellytysten, mukaan lukien rahoitusta koskevat säännökset, mukaisesti, jotka on mainittu assosiointisopimusten lisäpöytäkirjoissa tai itse assosiointisopimuksissa. Kypros voi osallistua ohjelmaan lisämäärärahojen turvin niiden sääntöjen mukaisesti, joita sovelletaan EFTA/ETA-maihin, näiden maiden kanssa sovittavia menettelyjä noudattaen. 8 artikla Tätä päätöstä sovelletaan 1 päivästä tammikuuta 1998 alkaen 31 päivään joulukuuta 2002 asti. 9 artikla Tämä päätös on osoitettu kaikille jäsenvaltioille. (1) EYVL N:o L 167, 9.7.1993, s. 31. (2) KOM(94) 659, 11.1.1995. (3) KOM(95) 682, 13.12.1995. (4) EYVL N:o C 211, 22.7.1996, s. 27. (5) KOM(96) 576, lopull., 20.11.1996. (6) EYVL N:o C 362, 2.12.1996, s. 279. (7) EYVL N:o L 235, 18.9.1993, s. 41. (8) EYVL N:o L 126, 18.5.1994, s. 1. (9) EYVL N:o L 86, 4.4.1996, s. 69.